b'\n_START_ARTICLE_\nKo\xc5\xa1ulja\n_START_PARAGRAPH_\nKo\xc5\xa1ulja je odjevni predmet. Ime dolazi od latinske rije\xc4\x8di casula \xc5\xa1to zna\xc4\x8di grubo sukno. Ko\xc5\xa1ulja je \xc5\xa1ivani komad tkanine od pamuka i poliestera, ima kragnu ili ovratnik, rukave (duge ili kratke) i zakop\xc4\x8dava se gumbima cijelom du\xc5\xbeinom._NEWLINE_Odlike kvalitetne ko\xc5\xa1ulje su: razrez na ovratniku, gumbi od sedefa, rezana je u le\xc4\x91ima, ima u\xc5\xa1iveno oja\xc4\x8danje u kutu izme\xc4\x91u prednjeg i stra\xc5\xbenjeg dijela, \xc5\xa1av se sastoji od osam uboda po du\xc5\xbenom centimetru te ima vi\xc5\xa1estruke nabore na prijelazu rukava u man\xc5\xa1ete._NEWLINE_Ko\xc5\xa1ulja je jedan od osnovnih odjevnih predmeta, nose je podjedanako mu\xc5\xa1karci i \xc5\xbeene te razne dobne skupine. Pogodna je za poslovne i sve\xc4\x8dane prilike. Plavu ko\xc5\xa1ulju \xc4\x8desto nose policajci i sve\xc4\x87enici u civilu, a crna ko\xc5\xa1ulja bila je znak ekstremnih skupina po kojoj su se i zvali "crnoko\xc5\xa1ulja\xc5\xa1i"._NEWLINE_Ispod ko\xc5\xa1ulje \xc4\x8desto se nosi potko\xc5\xa1ulja, a iznad ko\xc5\xa1ulje sako uz kravatu. U d\xc5\xbeep ko\xc5\xa1ulje ponekad se stavi maramica. Naj\xc4\x8de\xc5\xa1\xc4\x87a je bijela boja ko\xc5\xa1ulje._NEWLINE_Vrste ovratnika na ko\xc5\xa1uljama su: stegnuti ovratnik, ovratnik s gumbima, kent ovratnik (dobio ime po vojvodi od Kenta) i razmaknuti ovratnik.'